Actorul Grig Chiroiu, cunoscut pentru rolul caporalului Pupăză din serialul TV "Trăsniţi în NATO", va candida din partea Partidului Naţional Liberal la funcţia de primar al staţiunii Băile Olăneşti.
Anunţul a fost făcut, joi, de deputatul Laurenţiu Cazan, preşedintele organizaţiei PNL Olăneşti, într-o conferinţă de presă la care a participat şi actorul, înscris iniţial în competiţia internă a Filialei Vâlcea a PNL pentru desemnarea candidatului partidului la funcţia de preşedinte al Consiliului Judeţean Vâlcea.
"La Consiliul Judeţean am avut cea mai mică pondere din ce am înţeles eu. Nu m-a interesat foarte mult sondajul. La sondajul pe localitate, din câte ştiu, înainte să-mi anunţ intenţia, eram cam vreo 35% sau ceva de genul acesta, la câteva procente după actualul primar", a spus Chiroiu despre motivul pentru care a ales să candideze la Primăria Băile Olăneşti, potrivit Agerpres.
Actorul spune că de fapt este vorba de o "strategie politică" pe care liderii PNL Vâlcea au gândit-o în cazul lui, mai ales că în urmă cu câteva zile liberalii anunţaseră un alt candidat la Primăria Băile Olăneşti.
"Se pare că este o strategie politică pe care împreună cu domnul Buican şi domnul Virgil Pîrvulescu o să o vedem de pe data de 10 iunie. Până atunci nu am o certitudine, dar aşa se pare... Se pare că a a fost gândită o chestie foarte bună în aşa fel încât la momentul ăsta să luăm această hotărâre şi vedem pe data de 10 iunie", a mai adăugat Chiroiu.
Posibilă alianță cu AUR, USR, PMP și Forța Dreptei
Liderii PNL Vâlcea susţin că actorul, care deţine în staţiunea vâlceană două unităţi de cazare, ar putea fi susţinut pentru această funcţie şi de alte formaţiuni politice, cu care se negociază deja o înţelegere în acest sens.
"Pentru Olăneşti, vă pot spune că purtăm discuţii clare cu Dreapta Unită şi AUR să susţinem un singur candidat, pe domnul Grig Chiroiu. Avem o echipă politică, ce îmbină şi experienţa politică, şi tinereţea, şi viziunea, şi oamenii, şi nevoile lor şi vă spun că o să vedeţi că vom câştiga. Vă spun cert: o să câştigăm alegerile din Băile Olăneşti", a susţinut deputatul Laurenţiu Cazan.
Cazan a precizat, totodată, că sunt discuţii avansate cu aceste formaţiuni politice şi în alte localităţi, în timp ce la Consiliul Judeţean vor merge cu candidatul propriu, secretarul de sat în Ministerul Agriculturii Aurel Simion, după ce fostul senator PNL Daniel Niţu a refuzat propunerea de a candida la funcţia de preşedinte al Consiliului Judeţean Vâlcea ca independent cu susţinerea acestor partide.